Forrósággal indul a hét, majd szerdától viharos lehűlés jön
Hamisítatlan kánikula lesz a hét első felében, a 35 fokot is meghaladhatja a csúcshőmérséklet. Szerdán lehűlés és eső érkezik, a hét második felében már csak legfeljebb 25 fok valószínű napközben.
Hétfőn napos, nagyon meleg idő várható. Az északnyugati határvidékre a késő délutáni időszakban egy-egy zápor, esetleg zivatar besodródhat, máshol nem várható eső. A legmagasabb nappali hőmérséklet hétfőn 31 és 35 fok között várható. A hőség miatt az ország több mint felére elsőfokú, citromsárga figyelmeztetést adtak ki hétfőre.

Kedden túlnyomóan napos, gomolyfelhős idő várható. A Dunántúlon alakulhat ki délután, este zápor, zivatar. A szél élénk, helyenként erős lesz. A hajnali 16, 23 fokról 35 fok fölé melegszik a levegő.

Szerdán már több helyen várható zápor, zivatar, és megerősödik a szél. A legmagasabb nappali hőmérséklet nyugaton 22, 25, a Duna mentén 27, 33, délkeleten még 33, 35 fok között alakul.

Az Országos Meteorológiai Szolgálat előrejelzése szerint csütörtöktől borongós időre van kilátás, sokfelé esővel. Csapadékosnak ígérkezik a hétvége is.
eső hőmérséklet vihar szél kánikula hőség forróság napsütés lehűlés időjárás